ՀԱՍՏԱՏՎԱԾ Է

Եվրասիական տնտեսական հանձնաժողովի խորհրդի
20 թվականի ի
թիվ որոշմամբ

ԿԱՐԳ

Եվրասիական տնտեսական միության անդամ պետության կողմից գյուղատնտեսությանը տրամադրվող պետական աջակցության բնագավառում պարտավորությունների խախտման դեպքում փոխհատուցում վճարելու

1. Սույն կարգը մշակվել է «Գյուղատնտեսությանը տրամադրվող պետական աջակցության միջոցների մասին» արձանագրության («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 29 հավելված) (այսուհետ՝ Արձանագրություն) 40-րդ կետին համապատասխան, և դրանով սահմանվում են Եվրասիական տնտեսական միության անդամ պետության (այսուհետ՝ անդամ պետություն) կողմից գյուղատնտեսությանը տրամադրվող պետական աջակցության բնագավառում՝ Արձանագրությամբ նախատեսված պարտավորությունների խախտման դեպքում փոխհատուցում (այսուհետ համապատասխանաբար՝ պարտավորություններ, փոխհատուցում) բաշխելու պայմաններն ու վճարելու ընթացակարգը։

2. Փոխհատուցումը, որի չափը սահմանվել է Արձանագրության 40-րդ կետին համապատասխան, անդամ պետությունների միջև բաշխվում է Արձանագրության 11-րդ կետում նշված ապրանքների (այսուհետ՝ գյուղատնտեսական ապրանքներ) փոխադարձ առևտրի արժեքային ծավալի հիման վրա՝ միջինը խախտման տարվան նախորդող 3-ամյա ժամանակահատվածի համար։

3. Գյուղատնտեսական ապրանքների նկատմամբ Արձանագրության 5-րդ կետի համաձայն՝ պետական աջակցության միջոցների կիրառման դեպքում անդամ պետությանը վճարման ենթակա փոխհատուցման չափը հաշվարկվում է՝ այդ գյուղատնտեսական ապրանքի փոխադարձ առևտրի այն արժեքային ծավալում դրա մասնաբաժնին համաչափ, որը սահմանվում է որպես անդամ պետությունների, որոնց միջև բաշխվում է փոխհատուցումը, արտահանման ու ներմուծման փոխադարձ գործառնությունների, ինչպես նաև պարտավորությունները խախտած անդամ պետության հետ արտահանման ու ներմուծման գործառնությունների գումար։

4. Պարտավորությունների չափը գերազանցող՝ առևտրի վրա խաթարող ազդեցություն ունեցող՝ գյուղատնտեսությանը տրամադրվող պետական աջակցության միջոցների տրամադրման դեպքում անդամ պետությանը վճարման ենթակա փոխհատուցման չափը հաշվարկվում է՝ գյուղատնտեսական ապրանքների փոխադարձ առևտրի այն արժեքային ծավալում դրա մասնաբաժնին համաչափ, որը հաշվարկվել է որպես պարտավորությունները խախտած անդամ պետության հետ անդամ պետությունների ներմուծման և արտահանման փոխադարձ գործառնությունների գումար։

5. Սույն կարգի 3-րդ և 4-րդ կետերով նախատեսված ցուցանիշների հաշվարկն իրականացվում է Եվրասիական տնտեսական հանձնաժողովի (այսուհետ՝ Հանձնաժողով) կողմից՝ անդամ պետությունների մասնակցությամբ՝ Հանձնաժողովին անդամ պետությունների լիազորված մարմինների կողմից սահմանված կարգով տրամադրվող պաշտոնական վիճակագրական տեղեկատվության հիման վրա։

6. Համապատասխան անդամ պետությանը հասանելիք փոխհատուցման չափը և դրա վճարման ժամկետը սահմանվում են Հանձնաժողովի խորհրդի ակտով։

7. Փոխհատուցումը վճարելու ժամկետը չպետք է գերազանցի սույն կարգի 6-րդ կետում նշված՝ Հանձնաժողովի խորհրդի ակտն ուժի մեջ մտնելու օրվանից հետո 1 օրացուցային տարին։

8. Սույն կարգի 6-րդ կետում նշված՝ Հանձնաժողովի խորհրդի ակտն ուժի մեջ մտնելու օրվանից հետո 90 օրացուցային օրվա ընթացքում անդամ պետությունները սահմանում են այլ անդամ պետությունների բյուջեներ փոխհատուցումը փոխանցելու (այլ անդամ պետությունների բյուջեներից փոխհատուցումն ստանալու) համար պատասխանատու լիազորված մարմիններ և այդ մասին տեղեկացնում են միմյանց ու Հանձնաժողովին։

9. Անդամ պետությունները վճարված (ստացված) փոխհատուցման գումարի մասին տեղեկացնում են միմյանց և Հանձնաժողովին՝ միջոցներն ուղարկելու (ստանալու) օրվանից հետո 10 օրացուցային օրվա ընթացքում։

\_\_\_\_\_\_\_\_\_\_\_\_\_\_\_